b"\n_START_ARTICLE_\nLisunov Li-2\n_START_SECTION_\nKonstruksjon og utvikling\n_START_PARAGRAPH_\nSovjetunionen hadde f\xc3\xa5tt sine f\xc3\xb8rste DC-2 i 1935 og f\xc3\xb8r Andre verdenskrig hadde Sovjet anskaffet i alt 21 DC-3 ledsaget av en vederlagsfri lisens for bygging av egne fly. Lisunov tilbrakte to \xc3\xa5r mellom 1938 og 1940 hos Douglas Aircraft Company, og modifiserte  C-47 til den russiske versjonen som fikk betegnelsen PS-84 (Passashirsky Samolyot 84, passjerfly bygget ved flyfabrikk nr.84). _NEWLINE_Til tross for at det var bestemt at det skulle foretas s\xc3\xa5 f\xc3\xa5 endringer som mulig, ble det hos GAZ-84 dokumentert over 1200 endringer av Douglas' tegninger. Det var ingen lett oppgave \xc3\xa5 endre alle tomme-m\xc3\xa5l til metriske. En del av endringene var vesentlige. For bruken av de russiske Shvetsov-motoreene var det praksis at disse skulle v\xc3\xa6re fullstedig innelukket av hensyn til de ekstremt lave temperaturer russiske fly opererte under. Flyet fikk et noe kortere vingespenn. men mange andre endringer var mindre synlige. Synlige endringer omfattet bl.a. passasjerd\xc3\xb8ren som ble flyttet til h\xc3\xb8yre side. En topp-hengslet lasted\xc3\xb8r ble plassert p\xc3\xa5 venstre side i stedet for den opprinnelige passasjerd\xc3\xb8r. Strukturelle forandringer omfattet noe tykkere alumimumsplater i skroget, siden standard metriske m\xc3\xa5l ikke helt eksakt samsvarte med amerikansk. Andre vesentlige konstruksjoner som avvek fra de originale, var slike som  braketter for motormontasje, understell, hjul og dekk. For \xc3\xa5 kunne operere under arktiske forhold ble understellet tilpasset for montering av ski.\n_START_SECTION_\nHistorie\n_START_PARAGRAPH_\nF\xc3\xb8r krigen ble PS-84 benyttet av Aeroflot, i f\xc3\xb8rste rekke som et passasjerfly, men etter den tyske invasjonen av Sovjetunionen i 1941 ble mange PS-84 rekvirert for milit\xc3\xa6rt bruk og fikk betegnelsen Lisunov Li-2 i 1942. De milit\xc3\xa6re variantene ble utstyrt med et 7.62\xc2\xa0mm maskingev\xc3\xa6r og senere med et tyngre, 12.7\xc2\xa0mm maskingev\xc3\xa6r. Flyet ble brukt til troppetransport, til \xc3\xa5 forsyne partisanstyrker, som bombefly og ogs\xc3\xa5 til transport av s\xc3\xa5rede. En versjon betegnet Li-2VV (Vojenny Variant = milit\xc3\xa6r  variant) fikk en endret og st\xc3\xb8rre nese for ekstra forsvarv\xc3\xa5pen. Flyet kunne frakte opptil fire 250\xc2\xa0kg bomber festet under vingene. I tillegg kunne mindre bomber tas med av besetningen inn i selve flyet og kastes ut gjennom lasteluken._NEWLINE_Mer enn 6\xc2\xa0000 ble bygget av alle Li-2 versjonene, og flytypen ble i stor utstrekning benyttet i \xc3\x98st-Europa til langt ut p\xc3\xa5 1960-tallet. Det ble bygget i mange varianter, passasjerfly, fraktfly, milit\xc3\xa6re transportfly, til speiding og luftfotografering, til fallskjermutslipp og som bombefly.  Li-2 ble ogs\xc3\xa5 benyttet av Kinas flyv\xc3\xa5pen i 1940- og 1950-\xc3\xa5rene._NEWLINE_Lisunov Li-2s, ble benyttet av flere flyselskaper, bl.a Aeroflot, CAAK, CSA, LOT, Mal\xc3\xa9v og  Tarom._NEWLINE_Det finnes \xc3\xa9n flyvedyktig Li-2 i dag: den ungarsk registrerte HA-LIX, som benyttets til rundflyvning og opptrer regelmessig p\xc3\xa5 flystevner."